
Informatīvais ziņojums par ieslodzījuma vietu sistēmas attīstību pēc jaunā Liepājas cietuma darbības uzsākšanas


Ievads
Latvijā šobrīd ir deviņas ieslodzījuma vietas, kuras Latvijas teritorijā vēsturiski izvietotas nevienmērīgi – divas ieslodzījuma vietas Rīgā (Rīgas Centrālcietums un Iļģuciema cietums (vienīgais sieviešu cietums)), Cēsīs (Audzināšanas iestāde nepilngadīgajiem), Valmierā, Daugavpilī, Liepājā, Jēkabpilī, Jelgavā un Olainē. Atšķiras ieslodzījuma vietu lielums, ieslodzījuma izpildes režīms un izvietoto ieslodzīto specifika. Par ieslodzījuma vietu infrastruktūras kritisko stāvokli Tieslietu ministrija ilgstoši un regulāri informējusi valdību, to ir kritizējuši gan Tiesībsargs, gan starptautiskās cilvēktiesību organizācijas, tostarp Eiropas Padomes Komiteja spīdzināšanas un necilvēcīgas vai pazemojošas rīcības vai soda novēršanai (turpmāk – CPT). Turklāt Eiropas Cilvēktiesību tiesa (turpmāk – ECT) lietā D pret Latviju ir norādījusi, ka Latvijai jāveic sistēmiski pasākumi, lai izskaustu Latvijas ieslodzījuma vietās pastāvošo sistēmisko ieslodzīto hierarhiju, kas pieprasa mainīt ieslodzījuma vietu infrastruktūru.[footnoteRef:1] Šī sprieduma izpildei ir noteikta pastiprināta uzraudzība, kas nozīmē ievērojamāku kontroli par Latvijas veiktajiem pasākumiem tā izpildei un līdz ar to Latvijas īstenotajiem pasākumiem ieslodzījuma vietu infrastruktūras uzlabošanai. Visbeidzot 2025.gada 18.jūlijā ANO Cilvēktiesību komiteja publicēja tās noslēguma secinājumus par Latvijas ziņojumu par ANO Starptautiskā pakta par pilsoniskajām un politiskajām tiesībām izpildi Latvijā, secinot, ka Latvijai jāizskauž ieslodzījuma vietās pastāvošā ieslodzīto hierarhija, kā arī jāuzlabo ieslodzījuma vietu infrastruktūra.[footnoteRef:2] Proti, Latvijas rīcība ieslodzījuma vietu infrastruktūras uzlabošanai un ieslodzīto tiesību aizsardzībai tiek nepārtraukti uzraudzīta starptautiskā līmenī, kas šo rīcību padara par prioritāru. [1:  Skatīt Tieslietu ministrijas informatīvo ziņojumu “Par rīcību ieslodzīto neformālās hierarhijas mazināšanai ieslodzījuma vietās” (24-TA-2168), izskatīts Ministru kabineta 2024.gada 8.oktobra sēdē, skatīt vairāk: https://tapportals.mk.gov.lv/legal_acts/bd1c1f6c-7854-4553-a4ba-f70bf4c8de5e. ]  [2:  ANO Cilvēktiesību komitejas 2025.gada 14.jūlija noslēguma secinājumi, kas publicēti 2025.gada 18.jūlijā, angļu valodā pieejami: https://www.mfa.gov.lv/lv/media/18455/download?attachment. ] 

Par ieslodzījuma vietu infrastruktūras slikto un neatbilstošo stāvokli Tieslietu ministrija jau kopš 2004.gada ir regulāri informējusi valdību, norādot uz problēmām un ieteicamajiem risinājumiem, kas ilgstoši netika atbalstīti. 
2013.gada 12.februārī Ministru kabinets ar rīkojumu Nr. 50 "Par Ieslodzījuma vietu infrastruktūras attīstības koncepciju" atbalstīja jauna cietuma būvniecību. Šobrīd notiek jaunā Liepājas cietuma būvniecība, kuru plānots pabeigt 2025.gada rudenī, un darbību tas uzsāks 2026.gada pavasarī. No šīs situācijas izriet nepieciešamība lemt par ieslodzījuma vietu sistēmas turpmākās attīstības jautājumiem, tāpēc sagatavots šis ziņojums.  

I. Ieslodzīto skaita dinamika un tās nākotnes tendences 

Ja raugāmies pagātnē, tad 2003.gadā Latvijā bija 15 ieslodzījuma vietas, kurās atradās 8231 ieslodzītais (3269 apcietinātie un 4962 notiesātie), no tiem 320 bija nepilngadīgi. Mērķtiecīgas kriminālsodu politikas un ieslodzījuma izpildes regulējuma pilnveides rezultātā līdz 2021.gadam ieslodzīto skaits Latvijā ir samazinājies. Diemžēl kopš 2021.gadā ir vērojama ieslodzīto skaita pieauguma tendence, ko zināmā mērā nosaka Krimināllikumā pēdējos gados veiktās izmaiņas. 

	
	2015
	2016
	2017
	2018
	2019
	2020
	2021
	2022
	2023
	2024

	Ieslodzīto skaits 
	4409
	4243
	3765
	3522
	3414
	3104
	3183
	3229
	3271
	3505



2025.gada 1.janvārī[footnoteRef:3] ieslodzījuma vietās atradās 3505 ieslodzītie, no tiem 2504 notiesātie un 1001 apcietinātais. Ieslodzījuma vietās atradās 244 sievietes, 21 nepilngadīgais, tāpat arī 76 uz mūžu notiesātie un 117 ar īslaicīgu brīvības atņemšanu notiesātie. Slēgtajos cietumos atradās 2332 notiesātie (zemākajā pakāpē – 1508, augstākajā – 824), atklātajos cietumos – 153 notiesātie.  [3:  2025.gada 10.martā – 3579 ieslodzītie. ] 

 
Latvija uz Eiropas valstu fona 

Latvijas situāciju uz pārējo Eiropas valstu fona ilgtermiņā raksturo Eiropas Padomes veiktās SPACE I aptaujas rezultāti, kurā tiek vākta un analizēta informācija par dalībvalstu ieslodzījuma vietu sistēmām. Viens no pamata salīdzināmiem rādītājiem ir ieslodzīto proporcija uz 100 000 iedzīvotāju. Zemāk tabulā redzams šī rādītāja progress Latvijā krimināltiesību un citu reformu rezultātā pa gadiem (avots SPACE  I aptauju rezultāti[footnoteRef:4]).  [4:  Aebi, M. F. & Cocco, E. (2024). SPACE I - 2023 – Council of Europe Annual Penal Statistics: Prison populations. Council of Europe. © Council of Europe & University of Lausanne, 2024
https://wp.unil.ch/space/files/2024/11/SPACE_I_2023_Report.pdf ] 


	
	Latvija 
	
	Lietuva
	Igaunija 

	2004
	333 (3.augstākais EP)
	▼
	227
	337 (2.augstākais EP)

	2009
	309 (4.augstākais EP)
	▼
	247
	265

	2014
	240
	▼
	305 (2.augstākais EP)
	225

	2019
	181
	▼
	227 (3.augstākais EP)
	176

	2020
	177
	▼
	213 (4.augstākais EP)
	180

	2021
	159
	▼
	185 (6.augstākais EP)
	173

	2023
	172
	▲
	174
	151



Ir svarīgi piebilst, ka 2003.gadā Latvija bija Eiropas valsts ar otro lielāko ieslodzīto īpatsvaru uz 100 tūkstošiem iedzīvotāju – 348 (tobrīd tikai Igaunijā tas bija lielāks – 353), un tas bija ļoti negatīvi vērtējams rādītājs. Šobrīd atbilstoši jaunākajiem SPACE I 2023.gada aptaujas rezultātiem šis rādītājs Latvijai ir 172[footnoteRef:5], kas liecina par sabiedrības izpratnes un valsts politikas maiņu, lielāku akcentu liekot uz brīvības atņemšanai alternatīvo sodu ieviešanu (sava loma te ir arī Valsts probācijas dienesta izveidei, kas tā 20 gadu darbības laikā ir ieņēmis būtisku lomu kriminālsodu izpildes sistēmā).  [5:  Aebi, M. F. & Cocco, E. (2024). SPACE I - 2023 – Council of Europe Annual Penal Statistics: Prison populations. Council of Europe. © Council of Europe & University of Lausanne, 2024. Pieejams: https://wp.unil.ch/space/files/2024/06/SPACE_I_2023_Report.pdf [Skatīts 27.06.2024.]] 


Ieslodzīto skaita dinamikas prognoze 

Tieslietu ministrija 2022.gadā prognozēja ieslodzīto skaita dinamiku. Prognozes veidošanas procesā tika aplūkotas arī dažādas demogrāfiskās pazīmes, apcietināto un notiesāto skaits, dažādi brīvības atņemšanas veidi (īslaicīgā brīvības atņemšana vai brīvības atņemšana) un citi faktori. Izmantojot informāciju par ieslodzīto skaita dinamiku kopš 2011.gada, prognoze rāda, ka, saglabājoties tikpat minimālam (lēnam) ieslodzīto skaita pieaugumam kā 2021. un 2022.gadā, 2026.gadā prognozējamais ieslodzīto skaits ir ap 3500.  
Praksē ieslodzīto skaits jau 2024.gada nogalē (decembrī) pārsniedza prognozēto skaitu 2026.gadam. Tas liecina, ka pieauguma tendence ir paātrinājusies, lai gan jāņem vērā, ka pieauguma ātrums ir nedaudz svārstīgs. 
Atbilstoši pašreizējam iedzīvotāju skaitam, reģistrētās noziedzības tendencēm, SPACE I aptauju rezultātu analīzei, kā arī krimināltiesību sistēmā šobrīd noteiktajiem sodiem un sodu piemērošanas praksei, Tieslietu ministrijas ieskatā, Latvijā pieļaujamais vidējais ieslodzīto skaits ir robežās no 3000 līdz 3500 ieslodzītajiem. Šāds skaits ļautu Latvijai noturēties arī pieņemamā līmenī attiecībā uz ieslodzīto proporciju uz 100 000 iedzīvotāju, salīdzinot ar pārējām Eiropas Padomes vai Eiropas Savienības valstīm. 
Rezumējot: Latvijas lieluma valstij optimālais ieslodzīto skaits būtu 3000 – 3500. Šāds ieslodzīto skaits liecinātu par elastīgu, efektīvu un veselīgu krimināltiesību sistēmu, kā arī ļautu Latvijai noturēties adekvātā pozīcijā Eiropas Savienībā, ja salīdzina ieslodzīto īpatsvaru uz 100 000 iedzīvotāju. Jānorāda, ka jau šobrīd esošais ieslodzīto skaits un pieauguma prognoze nākotnei pieprasa to veidot ietilpīgāku. Pamats drošai ieslodzīto izvietošanai ir 10 – 15% brīvo vietu rezerve katrā cietumā un sistēmā kopumā, lai būtu iespējams izolēt notiesātos nepieciešamības gadījumā. Ņemot vērā visu minēto, ieslodzījuma vietu sistēma jāplāno ar kapacitāti 4300 vietām. 

Citi būtiski apstākļi, kas ietekmē ieslodzījuma vietu darbību un infrastruktūru 

1. 2024. gada 11. janvārī ECT pasludināja spriedumu lietā “D pret Latviju” (turpmāk – Spriedums), secinot, ka ir pieļauts Eiropas Cilvēka tiesību un pamatbrīvību aizsardzības konvencijas (turpmāk – ECK) 3. pantā (spīdzināšanas un necilvēcīgas apiešanās aizliegums) garantēto tiesību pārkāpums. ECT norādīja, ka valsts iestādes nebija rīkojušās pietiekami, lai novērstu ieslodzījuma vietās pastāvošo ieslodzīto neformālo hierarhiju. Spriedumā ECT konstatēja, ka Latvijā laikā, kad iesniedzējs izcieta brīvības atņemšanas sodu (laika periodā no 2008. - 2017. gadam), vismaz divās ieslodzījumu vietās, kurās iesniedzējs tika izmitināts, pastāvēja ieslodzīto neformāla hierarhija. 
[bookmark: _Hlk173510617]Spriedumā ECT savā vērtējumā ņēma vērā ne tikai iesniedzēja sūdzības, bet arī vispārējo vērtējumu par situāciju Latvijas ieslodzījuma vietās, ko pēc vizītēm Latvijas ieslodzījuma vietās sniedza Tiesībsarga birojs, CPT un nacionālās tiesas, skatot ieslodzīto sūdzības par Ieslodzījuma vietu pārvaldes (turpmāk – Pārvalde) rīcību.[footnoteRef:6] Līdz ar to Sprieduma izpildei nepieciešamo pasākumu izvēlei un pamatošanai ir būtiski ņemt vērā arī Tiesībsarga biroja un CPT ziņojumos[footnoteRef:7] paustās atziņas, kā arī padziļināti informēt nacionālās tiesas par ECT secinājumiem lietās, kas skar ieslodzīto neformālo hierarhiju, lai novērstu līdzīgu situāciju atkārtošanos. Turklāt jāvērš uzmanība uz to, ka, ņemot vērā Sprieduma izpildei noteikto pastiprināto uzraudzību, 2025.gada jūnijā Eiropas Padomes Ministru komiteja pieņēma lēmumu, atzīmējot Latvijas līdz šim paveikto neformālās hierarhijas mazināšanai, taču pieprasīja sniegt atjaunotu informāciju par pasākumiem, tostarp ieslodzījuma vietu infrastruktūras pilnveidošanu, kas veikti, lai Spriedumu izpildītu.[footnoteRef:8] 2025.gadā plānota arī Eiropas Padomes Spriedumu izpildes departamenta vizīte Latvijā, kur kā vienu no prioritārajiem jautājumiem, kas apskatāms, Spriedumu izpildes departaments ir minējis ECT sprieduma lietā D pret Latviju izpildi. [6:  Skatīt Sprieduma 28. rindkopu (Tiesībsarga ziņojumi pēc vizītēm 2012.-2018. gadā un CPT secinājumi pēc 2016. un 2022. gada vizītēm Latvijas ieslodzījuma vietās); skatīt arī Sprieduma 24-27. rindkopa, tostarp Senāta Administratīvo lietu departamenta 2012. gada 9. jūlija spriedums lietā Nr.SKA-681/2012 un citi.]  [7:  Visi CPT ziņojumi ir pieejami vietnē: https://www.coe.int/en/web/cpt/latvia ]  [8:  Eiropas Padomes Ministru komitejas lēmums angļu valodā pieejams: https://hudoc.exec.coe.int/?i=004-65667. ] 

2024.gada 8.oktobrī Ministru kabinets izskatīja (prot. Nr.41, 33.§) informatīvo ziņojumu “Par rīcību ieslodzīto neformālās hierarhijas mazināšanai ieslodzījuma vietās”, kurā minēts, ka Ieslodzīto neformālās hierarhijas pastāvēšanu veicina:
1) ieslodzījuma vietu infrastruktūra, kas pieļauj neformālas ietekmes pastāvēšanu un izplatīšanos, attiecīgas uzvedības iespējamību;
2) personāla attieksme, ja tas pieņem, pieļauj vai pakļaujas atsevišķu ieslodzīto vai ieslodzīto grupu “varai”, vai paļaujas, ka atsevišķas situācijas tiks risinātas “ar ieslodzīto rokām”;
3) ieslodzīto vidē atzītās vērtības un uzvedības nosacījumi (tradīcijas un paražas), kas zināmā mērā atspoguļo arī sabiedrībā kopumā pastāvošās vērtības. 
Īstenojot pasākumus minētajās pamatjomās, var mazināt ieslodzīto neformālās hierarhijas pastāvēšanu un izpausmes. 
Raugoties no valsts iestāžu viedokļa, divas no minētajām jomām ir tādas, kurās ir iespējama valsts rīcība ar būtisku ietekmi uz ieslodzīto neformālās hierarhijas pastāvēšanu – CPT standartiem atbilstošas infrastruktūras nodrošināšana un kvalitatīva personāla nodrošināšana. Trešo jomu (ieslodzīto vidū pastāvošās vērtības un uzvedība) valsts iestādes var ietekmēt netieši:
· pilnveidojot resocializācijas procesu, kura rezultātā aizvien vairāk ieslodzīto kļūst spējīgi pieņemt patstāvīgus lēmumus, iegūst zināšanas un prasmes dažādu dzīves situāciju un problēmu risināšanai tiesiskā veidā; 
· ieviešot dažādus tehnoloģiskus risinājumus ieslodzījuma vietās, tostarp kvalitatīvu un efektīvu videonovērošanas sistēmu ieslodzījuma vietās;
· veicot regulāras drošības pārbaudes, lai identificētu un novērstu potenciāli bīstamas situācijas un ierobežotu neformālās hierarhijas darbību.
Informatīvajā ziņojumā ietverti pasākumi (rīcības plāns) ieslodzīto neformālās hierarhijas mazināšanai. Atbilstoši Ministru kabineta lēmumam (prot. Nr.41, 33.§, 2. un 3. punkts) Tieslietu ministrija tika noteikta par atbildīgo institūciju informatīvajā ziņojumā paredzēto pasākumu īstenošanā. Tāpat Tieslietu ministrijai uzdots sagatavot un līdz 2026. gada 31. decembrim un 2028. gada 1. jūlijam iesniegt izskatīšanai Ministru kabinetā informatīvo ziņojumu par šo pasākumu izpildi, tostarp par papildu pasākumiem uzdevuma izpildei, ja tādi būs nepieciešami. Viens no rīcības plānā paredzētajiem virzieniem ir saistīts ar ieslodzījuma vietu infrastruktūras pilnveidošanas nepieciešamību. 
Līdz ar to, ECT sprieduma pilnīga izpilde nebūs iespējama bez modernas un soda mērķim atbilstošas ieslodzījuma vietu infrastruktūras nodrošināšanas. Savukārt, ja Latvija kavēsies ar ECT sprieduma izpildi, sagaidāms, ka pastiprinātās uzraudzības ietvaros Latvijas rīcību negatīvi vērtēs starptautiskā līmenī, un iespējamas visu Eiropas Padomes dalībvalstu debates par Sprieduma izpildi un attiecīgi lēmumi, kas nelabvēlīgi ietekmēs Latvijas starptautisko tēlu.

2. Arī CPT ziņojumā pēc 2024.gada vizītes Latvijā[footnoteRef:9] (turpmāk – CPT ziņojums) ir detalizēti analizēta ieslodzīto neformālā hierarhija. Ministru kabinets 2025.gada 11.februāra sēdē izskatīja un atbalstīja (prot. Nr.6 28.§) informatīvo ziņojumu “Par Latvijas valdības komentāriem par Eiropas Komitejas spīdzināšanas un necilvēcīgas vai pazemojošas rīcības vai soda novēršanai ziņojumu par Latviju, kā arī ziņojuma un komentāru publiskošanu”, kuram pievienots arī Rīcības plāns ieslodzīto neformālās hierarhijas mazināšanai un Komitejas rekomendāciju ieviešanai. Viens no rīcības plāna virzieniem ir saistīts ieslodzījuma vietu infrastruktūras attīstību.  [9:  Pieejams vietnē:  https://rm.coe.int/1680b47e65] 

  CPT ziņojumā ietverto rekomendāciju pilnīga izpilde nav iespējama bez modernas un soda mērķim atbilstošas ieslodzījuma vietu infrastruktūras nodrošināšanas. No CPT ziņojuma faktiski izriet divi darbības virzieni jaunas infrastruktūras veidošanas procesā – vienā kamerā ievietoto ieslodzīto skaita mazināšana un pāreja uz divvietīgu kameru sistēmu pilnīgi visās ieslodzījuma vietās. 
CPT ziņojumā  ir minēts, ja tās ieteikumu īstenošanā netiks panākts progress, tā būs spiesta apsvērt Eiropas Padomes Konvencijas par spīdzināšanas un necilvēcīgas vai pazemojošas rīcības vai soda novēršanu 10. panta 2. punkta piemērošanu[footnoteRef:10]. Komiteja cer, ka Latvijas iestāžu ātra un izlēmīga rīcība Komitejas ieteikumu īstenošanā novērsīs šādu nepieciešamību. Tas nozīmē, ka tuvākajos gados Latvijas progresam tiks pievērsta pastiprināta uzmanība un jārēķinās ar Komitejas ad hoc vizītēm.  [10:  Eiropas konvencija par spīdzināšanas un necilvēcīgas vai pazemojošas rīcības vai soda novēršanu 10. panta 2. punkts nosaka: “Ja Puse nesadarbojas vai atsakās uzlabot situāciju, ņemot vērā Komitejas ieteikumus, Komiteja var pieņemt lēmumu pēc tam, kad Pusei ir bijusi iespēja darīt zināmu savu viedokli, ar divu trešdaļu balsu vairākumu sniegt publisku paziņojumu par šo jautājumu.” Pēdējo 30 gadu laikā ir sniegti 12 paziņojumi: par Turciju (1992, 1996); Krieviju (2001, 2003, 2007, 2019, 2024); Grieķiju (2011); Bulgāriju (2015, 2021); Beļģiju (2017); Azerbaidžānu (2024).] 


3. Visbeidzot 2025.gada 1. un 2.jūlijā Ženēvā notika Latvijas ceturtā kārtējā ziņojuma par ANO 1966. gada Starptautiskā pakta par pilsoniskajām un politiskajām tiesībām īstenošanu izskatīšana. ANO Cilvēktiesību komitejas secinājumos norādīts, ka Latvijai ir jānodrošina starptautiskajām prasībām atbilstoša ieslodzījuma vietu infrastruktūra, kas tostarp nodrošinātu drošu ieslodzījuma izpildi un ieslodzīto neformālās hierarhijas mazināšanu. Cilvēktiesību komiteja pieprasa Latvijai pilnveidot ieslodzījuma vietu infrastruktūru.

Tādejādi, kopsavelkot visu minēto, pēc jaunā Liepājas cietuma darbības uzsākšanas ir nepieciešama šāda rīcība:
1) būs jāslēdz sliktākā stāvoklī esošas ieslodzījuma vietas vai to daļas; 
2) jāplāno jaunas infrastruktūras būvniecība;
3) atlikušajos cietumos jānotiek pakāpeniskai ieslodzīto skaita samazināšanai kamerās un dzīvojamajās telpās; 
4) jānotiek pārejai uz divvietīgu kameru sistēmu;
5) jāturpina vērtēt iespējas samazināt ieslodzīto skaitu ieslodzījuma vietās, ieviešot efektīvas un alternatīvas soda izpildes formas. 
Minētie nosacījumi ietekmē turpmāk aprakstīto vēlamo ieslodzījuma vietu sistēmas un aktivitāšu plānojumu. 

II.  Vēlamais ieslodzījuma vietu izvietojums un lielums 

2022. gada 22. novembrī tika noslēgts līgums ar iepirkuma uzvarētāju SIA “Citrus Solutions” par jaunā cietuma kompleksa projektēšanu, autoruzraudzību un būvdarbiem par kopējo summu 125 874 569,87 EUR, neskaitot PVN. Šobrīd jaunā Liepājas cietuma būvniecība norit atbilstoši laika grafikam, un to plānots nodot ekspluatācijā 2025.gada septembrī, ieslodzīto uzņemšana tajā plānota 2026.gada sākumā.  
Jaunajā Liepājas cietumā būs vietas 1200 ieslodzītajiem, tajā telpas ir projektētas tā, lai vienībās varētu atrasties jebkura režīma ieslodzītie – gan apcietinātie, gan notiesātie dažādās soda izciešanas režīma pakāpēs. Visas ieslodzīto kameras būs divvietīgas, kamerā būs arī duša un tualete, kameras lielums un citi parametri atbildīs starptautiskajiem standartiem. Jaunajā cietumā būs telpas izglītības procesa nodrošināšanai, nodarbinātības attīstīšanai, būs arī medicīnas daļa ar atbilstošu aprīkojumu.  Ieslodzīto vienības ir projektētas tā, ka tajās var īstenot terapeitiskās kopienas pieeju. Tāpat jaunajā cietumā paredzēta modernu tehnoloģiju izmantošana ieslodzīto apsardzei, uzraudzībai un drošībai, kas ļaus personāla fizisku klātbūtni aizstāt ar tehnoloģijām, personālresursu vairāk pārorientējot uz darbu kontaktā ar ieslodzīto – dinamisko drošību un resocializāciju. Tiek plānots, ka jaunais cietums sāks uzņemt pirmos ieslodzītos 2026. gada pavasarī. 
Divvietīgās kameras ir kritiski svarīgs priekšnosacījums neformālās hierarhijas mazināšanai, un tas ir CPT standartos atzīts kameru veids. Tāpat jaunajā cietuma infrastruktūrā paredzētie risinājumi un plānotie tehnoloģiskie procesi nodrošinās priekšnoteikumus ieslodzīto neformālās hierarhijas izpausmju būtiskai mazināšanai vai pat izskaušanai. Jaunā cietuma būvniecībā izmantotās tehnoloģijas un materiāli būtiski apgrūtinās arī aizliegto vielu un priekšmetu slēpšanu, kas arī ietekmēs ieslodzīto neformālās hierarhijas izpausmes. Papildus jāņem vērā, ka jaunajā infrastruktūrā maksimāli tiks izmantotas tehnoloģijas tajos uzraudzības, apsardzes un drošības procesos, kur tas iespējams, un kuri šobrīd esošajā infrastruktūrā tiek nodrošināti ar personāla fizisku klātbūtni. Tas ļaus proporcionāli lielāku jaunā cietuma personāla daļu novirzīt notiesāto resocializācijas procesam, veicinot aktīvāku notiesāto motivēšanu sabiedrībā atzītu vērtību praktizēšanai. 
Jaunajā cietumā tiks izvietota puse no šobrīd esošajiem notiesātajiem vai arī trešā daļa no visu ieslodzīto kopskaita, tāpēc šim objektam būs ļoti liela ietekme arī uz pārējo cietumu sistēmu. Tādejādi jaunā cietuma darbības uzsākšana ir ļoti būtisks solis, tomēr ir vēl nepieciešami arī pasākumi pārējo saglabājamo cietumu infrastruktūras pilnveidošanai.  
Jaunā Liepājas cietuma darbības uzsākšana ir tikai daļa no veiktajiem vai plānotajiem pasākumiem atbilstošas infrastruktūras nodrošināšanai. Izpratne par neatbilstošo telpu slēgšanas nepieciešamību un stabilais ieslodzīto skaita samazinājums Latvijā līdz 2021.gadam jau ir ļāvis slēgt vairākas sliktā stāvoklī esošas ieslodzījuma vietas (tostarp, Pārlielupes cietums (2008.gadā), Šķirotavas cietums (2014.gadā), Vecumnieku cietums (2017.gadā) un Brasas cietums (2019.gadā)) un šis darbs ir jāturpina, veidojot kompaktu un efektīvu ieslodzījuma vietu sistēmu. 
Ņemot vērā Latvijas iedzīvotāju skaitu, noziedzības rādītājus, notiesāšanas praksi, teritorijas īpatnības, starptautiskos standartus un prognozējamo ieslodzīto skaitu, ir ieteicams pieturēties pie jau Ieslodzījuma vietu infrastruktūras attīstības koncepcijā[footnoteRef:11] noteiktā reģionālā principa ieslodzījuma vietu infrastruktūras attīstības jautājumā. Plānojot cietumu reģionālo izvietojumu, svarīgi ņemt vērā turpmāk norādītos nosacījumus.  [11:  https://likumi.lv/ta/id/254755-par-ieslodzijuma-vietu-infrastrukturas-attistibas-koncepciju ] 

1. Cietumu  vienmērīgs izvietojums Latvijas teritorijā, lai izpildītu starptautiskajos cilvēktiesību dokumentos nostiprināto principu, ka brīvības atņemšanas soda izpildei ir jānotiek pēc iespējas tuvāk notiesātā dzīvesvietai, lai viņam pēc iespējas nezustu saikne ar ģimeni un vietējo kopienu. Tāpēc ir jāvērtē ieslodzīto tuvinieku iespējas nokļūt pie ieslodzītā uz satikšanos, kas ir būtiski saiknes ar ģimeni uzturēšanai (atrodams arī Eiropas Padomes rekomendācijās un CPT ieteikumos). Tādejādi, ņemot vērā Latvijas relatīvi mazo teritoriju, jauno cietumu izvietojums ir jāplāno pa reģioniem (Vidzeme, Kurzeme, Latgale, Zemgale) un tajos primāri jāizvieto attiecīgā reģiona  ieslodzītie. Atsevišķi nelieli cietumi ir izskatāmi kā specializētās ieslodzījuma vietas, kurās tiek koncentrēti kādas konkrētas īpaši jūtīgu ieslodzīto grupas, piemēram, sievietes, nepilngadīgie.
2. Jaunos cietumus jāizvieto vienmērīgi visā teritorijā, lai IeVP ieslodzīto konvojēšanas funkciju, kuru tai jāsāk īstenot no 2025.gada 1.jūnija, būtu iespējams īstenot visefektīvākajā veidā, izvēloties visīsākos konvojēšanas maršrutus starp cietumiem un citām institūcijām. Īsāki konvoja maršruti būtiski mazina riskus sabiedrības drošībai konvojēšanas laikā un mazāk ierobežo ieslodzīto cilvēktiesības. 
3. Aktuālie ģeopolitiskie riski norāda uz to, ka jaunos cietumus nav ieteicams izvietot pārāk tuvu Latvijas austrumu robežai, tiem drīzāk jābūt dziļāk iekšzemē. Jāņem vērā, ka cietumos atrodas ieroči, munīcija un speciālie līdzekļi. Ieslodzījumā atrodas – izcieš sodu vai atrodas apcietinājumā - arī ieslodzītie, kas ne vienmēr ir lojāli Latvijas valstij. 
4. Cietumi pēc iespējas jāizvieto ārpus pilsētu centriem, bet pilsētu tuvumā ar nosacījumu, ka attālums no pilsētas un satiksme starp pilsētu un cietumu nerada problēmas cietuma darbinieku komplektēšanai, notiesāto nodarbinātības un izglītības nodrošināšanai, ieslodzīto tuvinieku nokļūšanai cietumā (orientējošais attālums – līdz 50 km no pilsētas). 
5.Plānojot jaunu cietumu būvniecību, jāņem vērā esošo cietumu teritorijas, kas atbilst šīm prasībām un kurās ir iespējama jauna cietuma būvniecība. 
Šādu cietumu izveidošanas principu ievērošana nodrošinās, ka jaunā cietumu sistēma spēs nodrošināt atbilstību visiem pārējiem nospraustajiem brīvības atņemšanas soda izpildes mērķiem – t.sk. resocializācijas attīstībai, nepieciešamībai izvietot ieslodzītos pēc iespējas tuvāk videi, kurā tie atgriezīsies, lai nezaudētu pozitīvās sociālās saites, kā arī drošai soda izpildei, kas nerada draudus sabiedrības drošībai. 

Ņemot vērā minēto, TM ieskatā ir jāveido šāda cietumu sistēma:
· cietums Kurzemes reģiona ieslodzītajiem (jaunais Liepājas cietums) – 1200 vietas, darbību uzsāks 2026.gadā;
· cietums Latgales reģiona ieslodzītajiem  (esošais Jēkabpils cietums) – 1000 vietas (šobrīd ir 342 vietas);
· cietums Zemgales reģiona ieslodzītajiem (esošais Olaines cietums) – 500 vietas (šobrīd ir 331 vieta);
· cietums Vidzemes reģiona ieslodzītajiem (esošais Valmieras cietums) – 700 vietas (šobrīd ir 463 vietas);
· cietums ieslodzīto sieviešu un nepilngadīgo izvietošanai (esošā Cēsu Audzināšanas iestādes nepilngadīgajiem (turpmāk – Cēsu AIeN) infrastruktūra un jauna infrastruktūra ieslodzīto sieviešu izvietošanai) – 310 vietas (šobrīd Cēsu AIeN ir 80 vietas (to var palielināt līdz 160 vietām), bet ir brīva teritorija jaunas infrastruktūras (150 vietas) izbūvei, kas ļauj šajā cietumā izvietot ieslodzītās sievietes);
· izmeklēšanas cietums – 700 vietas.  Vēlamā atrašanās vieta – Rīga vai Latvijas vidiene.
Šādā cietumu sistēmā būtu 4410 vietas, kas saskaņā ar pašreizējām tendencēm nodrošinātu pietiekamu kapacitāti. Šāda cietumu sistēma ļaus katram cietumam nākotnē “apkalpot” noteiktu ģeogrāfisko teritoriju, kas nozīmē arī ieslodzītā izvietošanu tuvāk dzīvesvietai un ģimenei, īsākus konvojēšanas maršrutus un citus sabiedrības drošības ieguvumus. 
Šādi jaunveidojamie cietumi pēc vietu skaita tajos būs lieli cietumi,  kas salīdzinoši ātrā laika posmā ļautu atrisināt ieslodzīto cilvēktiesību pārkāpšanas risku, drošības un infrastruktūras problēmas, uz kurām norāda CPT un Tiesībsargs, un mazināt valsts tēla negatīvo seku risku, kas pastāv tuvākajos gados (CPT ziņojums pēc 2024.gada vizītes ieslodzījuma vietās). Tāpat tā ir iespēja ātrākā laika posmā radīt infrastruktūru, kura ne tikai mazina ieslodzīto neformālās hierarhijas pastāvēšanu, bet faktiski izslēdz tās attīstības galveno dzinēju, tādejādi risinot arī ECT spriedumā D. pret Latviju konstatēto problēmu.
Lielu cietumu sistēma pastāv arī Igaunijā un daudzās citās Eiropas valstīs un tā, lai arī dažkārt ekspertu un cilvēktiesību aizstāvju kritizēta, ir šodienas diktēta nepieciešamība. Piemēram, Norvēģija, kurai raksturīgi mazas ietilpības cietumi, šobrīd izvērtē to apvienošanu, jo mazu cietumu uzturēšana ir nesamērīgi dārga. Turklāt zināmos lielo cietumu iespējami negatīvos efektus var kompensēt jeb novērst ar mazliet sarežģītāku organizatorisko struktūru, atšķirīgu vadības modeli un citiem pasākumiem, kuru pamatā ir izglītots personāls. To pierāda Igaunijas pieredze. 

Turpmāk aprakstītā rīcība plānota, ņemot vērā, ka:
1) 2025.gada 7.februārī tika nodots ekspluatācijā Valmieras cietuma renovētais korpuss;
2) no 2025.gada 1.marta Olaines cietumā esošajā Atkarīgo centrā tika uzsākta īslaicīgās brīvības atņemšanas soda izpilde, atslogojot pārējos cietumus no šādiem notiesātajiem un izmantojot prasībām atbilstošu infrastruktūru;
3) Cēsu AIeN tiks pārveidota, izvietojot tajā nepilngadīgos un ieslodzītās sievietes;
4) sieviešu vajadzībām atbilstoša ieslodzījuma vieta var būtiski atšķirties no tradicionālas ieslodzījuma vietas, tāpēc visām prasībām atbilstoša ieslodzījuma vieta ieslodzīto sieviešu izvietošanai šobrīd Latvijā vispār nav pieejama. 

Rīcība ar esošajiem cietumiem
Ņemot vērā, ka Latvijas ieslodzījuma vietās pagaidām nepastāv pārapdzīvotības problēma un līdz ar jaunā Liepājas cietuma darbības uzsākšanu būs pieejamas 1200 jaunas vietas ieslodzīto izvietošanai, ir jālemj par attiecīga daudzuma sliktākā stāvoklī esošu vietu slēgšanu, izvērtējot arī pēdējos gados veiktos ieguldījumus cietuma infrastruktūras attīstībai.  
Visas esošās ieslodzījuma vietas un to infrastruktūra tika izvērtētas pēc vienādiem kritērijiem:
1) infrastruktūras nolietojums;
2) būvju nolietojums saskaņā ar tehniskās apsekošanas atzinumu;
3) būves ar kultūras pieminekļa statusu; 
4) infrastruktūras energoefektivitātes raksturojums 2024. gada decembrī, (siltumenerģija, dabas gāze un elektroenerģija);
5) attālums līdz valsts austrumu robežai (ģeopolitiskie riski);
6) cietuma teritorijas applūšanas riski;
7) cietuma platības un zemes gabala formas atbilstība jauna cietuma izvietošanai;
8) atrodas pilsētas teritorijā;
9) īsākais attālums no perimetra žoga līdz tuvākajām publiskajām ēkām, t.sk. dzīvojamām ēkām;
10) CPT izteiktais vērtējums par apmeklēto cietumu infrastruktūras stāvokli;
11) vietu skaits kamerā un dzīvojamās telpās;
12) infrastruktūrā veikto ieguldījumu novērtējums;
13) bīstamie/kritiskās infrastruktūras objekti cietumu tuvumā.
Izvērtējuma rezultātā tika secināts, ka vissliktākā stāvoklī šobrīd ir Iļģuciema cietums, Daugavgrīvas cietums (it īpaši Grīvas nodaļa), Jelgavas cietums, Jēkabpils cietums un Rīgas Centrālcietums. Daļēji prasībām atbilst Olaines cietums, Valmieras cietums un Cēsu AIeN. Cēsu AIeN ir konstatējama vismazākā neatbilstība, jo to pārsvarā ietekmē neatbilstība atsevišķās pozīcijās. Kopējais secinājums ir tāds, ka faktiski neviena ieslodzījuma vieta (izņemot daļēji Valmieras cietumu un Cēsu AIeN) nav tāda, kur ar nelielu pārbūvi esošajā infrastruktūrā vai renovāciju var sasniegt CPT noteiktos standartus, drošas un efektīvas ieslodzīto un citu personu plūsmas un efektīvu resursu izmantošanu. Tās visas pārsvarā ir nojaucamas un no jauna projektējamas un būvējamas, ja to pieļauj zemesgabala platība, izvietojums un citi kritēriji. 

Slēdzamie cietumi
Atbilstoši Latvijas Sodu izpildes kodeksa (turpmāk – LSIK) 11.panta pirmajai daļai brīvības atņemšanas iestādes Latvijas Republikā izveido un likvidē Tieslietu ministrija. Tāpat atbilstoši Apcietinājumā turēšanas kārtības likuma 4.panta pirmajai daļai izmeklēšanas cietumus Latvijas Republikā izveido un likvidē Tieslietu ministrija. 
Ņemot vērā izvērtējuma rezultātus, Tieslietu ministrijā ir pieņemts lēmums par to, ka pēc jaunā Liepājas cietuma darbības uzsākšanas ir jāslēdz esošais Liepājas cietums, jo Liepājā nav nepieciešamas divas ieslodzījuma vietas. 
Tāpat Tieslietu ministrijā ir pieņemts lēmums kā nākamos slēgt Jelgavas cietumu un Daugavgrīvas cietuma Grīvas nodaļu un tas jāpaveic 2026.gada laikā. Šo cietumu pārbūve nav iespējama, tajos ir iespējami tikai sīki kosmētiski pilnveidojumi, to atrašanās vieta neatbilst cietuma izvietošanas kritērijiem un pastāv citi (arī šeit neminami iemesli) to darbības pārtraukšanai. Daugavgrīvas cietuma Grīvas nodaļas slēgšana dos būtisku uzlabojumu attiecībā uz CPT rekomendāciju pildīšanu[footnoteRef:12]. [12:  CPT secinājums 2022.gada ziņojumā 5 lpp., pieejams vietnē https://rm.coe.int/1680abe946: “Turklāt, vispārīgi runājot, Daugavgrīvas cietuma Grīvas nodaļa nespēja nodrošināt pienācīgu ieslodzīto izmitināšanu tās novecojušā iekārtojuma un telpu nolietojuma līmeņa dēļ.” 
] 

Turklāt visi šie cietumi jāslēdz jau līdz 2026.gada beigām, lai pēc iespējas samazinātu izdevumus, kas radīsies pārejas periodā, kad darbosies jaunais cietums un arī slēdzamie cietumi, un lai pēc iespējas ātrāk varētu pārcelt esošās amata vietas uz jauno Liepājas cietumu. Kopā šajos trīs slēdzamajos cietumos ir 1224 vietas un tas nozīmē, ka ieslodzīto skaitu, kas pārsniedz jaunā Liepājas cietuma maksimāli pieļaujamo aizpildījumu, būs jāizvieto citās ieslodzījuma vietās. 
Tāpēc tiek plānots 2026.gadā slēgt esošo Liepājas cietumu, Jelgavas cietumu un Daugavgrīvas cietuma Grīvas nodaļu. Tas tiks īstenots, pieņemot tieslietu ministra rīkojumu par attiecīgā cietuma likvidāciju un IeVP nodrošinot visu likvidācijai nepieciešamo procesu. Pēc slēgšanas, ņemot vērā, ka Tieslietu ministrijas un tās padotības iestāžu funkciju veikšanai minētie īpašumi nav nepieciešami, ir būtiski pēc iespējas ātrāk veikt atbilstošus pasākumus ar šiem nekustāmajiem īpašumiem – zemes gabali ar ēkām, atsavinot tos saskaņā ar Publiskas personas mantas atsavināšanas likumā noteikto.
Vecās infrastruktūras dēļ arī ieslodzīto plūsmas šobrīd ieslodzījuma vietās ir neefektīvas un saistītas ar papildus nepieciešamiem personāla resursiem, lai nodrošinātu nepārtrauktu ieslodzīto uzraudzību. Šo problēmu var novērst, veidojot jaunu un atbilstošu cietuma infrastruktūru. Jelgavas cietumā, Daugavgrīvas cietuma Grīvas nodaļā esošajā Liepājas cietumā šobrīd ieslodzījuma izpildi nodrošina 589 amatpersonas un darbinieki. Savukārt jaunajā Liepājas cietumā paredzētas aptuveni 450 amatpersonas un darbinieki, tāpēc attiecīgi Pārvaldē nodarbināto skaits samazināsies par aptuveni 5 % vai 139 nodarbinātajiem.
Pēc būtības arī Iļģuciema cietuma stāvoklis ir tik pat neatbilstošs kā Daugavgrīvas cietuma Grīvas nodaļā vai Jelgavas cietumā, tomēr sieviešu izvietošana esošajos pieaugušo vīriešu cietumos nav pieļaujama atbilstoši starptautiskajām prasībām. Ir jāmeklē papildus iespējas (tostarp ārvalstu donoru finansējums, kura ietvaros iespējama būvniecība), lai tiktu uzbūvēta ieslodzītajām sievietēm atbilstoša infrastruktūra, kas jau sākotnēji tiktu projektēta šai ieslodzīto grupai. Kā viens no iespējamajiem risinājumiem attiecībā uz ieslodzītajām sievietēm ir Cēsu AIeN infrastruktūras pārbūve un tās pārveidošana par cietumu, kurā atrodas nepilngadīgie un sievietes, ja tajā tiek uzbūvēti jauni korpusi, piemēram, pēc Olaines cietuma Atkarīgo centra projekta parauga.   

Ieslodzījuma vietu infrastruktūras attīstības risinājumi 
Ieslodzījuma vietu pārvalde pēdējo 10 gadu laikā ir veikusi dažāda veida pasākumus sadzīves apstākļu uzlabošanai:  kosmētiskos remontus, rekonstrukcijas un jaunu korpusu būvniecība (sīkāk skat. pielikumā). Pēdējo 10 gadu laikā ir veikti kosmētiskie remontdarbi atbilstoši pieejamajam finansējumam, nevis patiesi nepieciešamajam remontdarbu apjomam, ka arī atbilstoši iespējām nodrošināt ieslodzījuma vietu darbības nepārtrauktību  – iespējas pārvietot ieslodzītos uz citām telpām remontdarbu veikšanas laikā. Jāuzsver, ka kosmētisko remontdarbu veikšana uzlabo kameras (dzīvojamās telpas) vidi, mākslīgo apgaismojumu, sienu, griestu un grīdas vizuālo stāvokli, bet ar to nav iespējams mainīt telpas, logu un durvju izmērus un izvietojamo ieslodzīto skaitu, kas ir galvenie CPT pieprasītie uzlabojumi. 
Papildus kameru kosmētiskajiem remontdarbiem 10 gadu periodā citu telpu, ēku jumtu un citu inženierbūvju remontdarbiem (arī bīstamo inženierbūvju demontāžai) vai atjaunošanai izlietots finansējums 11 milj. eiro apmērā. Attiecīgi vidēji gadā tika izmantoti 1,5 milj. eiro. 
Ņemot vērā pieredzi, ir iespējams salīdzināt remontdarbu, rekonstrukcijas un jaunas infrastruktūras būvniecības izmaksas, ieguvumus un trūkumus. Zemāk tabulā norādīts izmaksu salīdzinājums 10 gadu periodā (cenas pirms Krievijas pilna mēroga iebrukuma Ukrainā). 
	
	Izmaksas uz 1 vietu 
	Izmaksas uz 1 m2 kamerā
	Priekšrocības
	Trūkumi

	Remontdarbi (2015-2024)
	1624 euro (+2508 netiešās izmaksas) 
	312 euro

	lētākais risinājums
	· nepieciešamas papildus vietas izvietošanai uz remontdarbu laiku
· nemaina izvietojamo personu skaitu kamerā 
· kameras neatbilst CPT standartiem
· jāveic vidēji reizi trīs gados

	Rekonstrukcija 2019
	37 424 euro 
	5687 euro 
	pielāgo esošās ēkas CPT standartiem 
	· nepieciešamas papildus vietas ieslodzīto izvietošanai uz remontdarbu laiku
· neparedzamas papildus izmaksas (vecajām ēkām nav projektu)
· neparedzams darbu apjoms un laiks

	Jaunbūve 2016
	25 285 euro 
	4682 euro 
	· jaunas CPT standartiem atbilstošas vietas
· izveidošana turpinot sodu izpildi
	· trūkumu nav, jo nav nepieciešams atsevišķi izvietot ieslodzītos.



Secinājums – lai atbilstoši starptautiskajām prasībām (ne tikai attiecībā uz ieslodzījuma izpildes materiālajiem apstākļiem, bet arī attiecībā uz ieslodzīto neformālās hierarhijas mazināšanu) izvietotu ieslodzītos, ir akūti nepieciešama jaunas ieslodzījuma vietu infrastruktūras būvniecība. 

Tāpēc jaunas ieslodzījuma vietu infrastruktūras nodrošināšanai ir nepieciešama pakāpeniska jaunu korpusu būvniecība esošo ieslodzījuma vietu zemesgabalos, lai aizstātu CPT standartiem neatbilstošo infrastruktūru tajos cietumos (Olaines cietums, Valmieras cietums, Cēsu audzināšanas iestāde nepilngadīgajiem, Jēkabpils cietums, Rīgas Centrālcietums), kuru zemesgabala forma un platība ir atbilstoša, un esošo, bet neatbilstošo ēku nojaukšana attiecīgā apjomā. 
Pārvaldes rīcībā šobrīd ir Atkarīgo centra ēkas tehniskais projekts (200 vietas, divvietīgās kameras, 2014.gadā būvniecības izmaksas 5,3 milj. eiro) un atklātā cietuma tehniskais projekts (100 vietas, 2021.gada būvniecības izmaksas 3,9 milj. eiro), kas jaunu korpusu būvniecības procesu būtiski paātrinātu. Abi uzskatāmi par augstas gatavības projektiem, abi tehniskie projekti atbilst CPT standartiem. Būtiski uzsvērt, ka abi tehniskie projekti ir pielāgojami atbilstoši vajadzībai, proti, var palielināt to ietilpību, veicot nebūtiskus pārprojektēšanas darbus (piemēram, palielinot stāvu skaitu). Turklāt būvēt jaunus korpusus esošajā infrastruktūrā ir lētāk, jo lielā daļā tās jau ir atbilstoši inženiertehniskie līdzekļi, nožogojumi, kas ir renovēti pēdējo piecu gadu laikā, un inženierkomunikācijas. Atsevišķos gadījumos varētu būt nepieciešami arī līdzekļi esošo nožogojumu, inženierkomunikāciju pilnveidošanai.
Ņemot vērā būvniecības izmaksu pieaugumu kopš 2014. gada, viena korpusa (200 vietas) izbūve par pamatu ņemot Atkarīgo centra būvniecības projektu, provizoriski izmaksātu aptuveni 10 miljonus eiro, savukārt 100 vietu atklātā tipa cietuma korpusa būvniecība - aptuveni 5 miljonus eiro (šis izmaksas balstītas uz SIA “Citrus Solutions” 2023. gada sagatavotu cenu piedāvājumu).
Paredzot Pārvaldes budžetā finansējumu infrastruktūras attīstībai 5-10 milj. euro apmērā ik gadu no 2026.gada, katru otro gadu tiktu palielināts CPT standartiem atbilstošo vietu skaits ieslodzījuma vietās par vismaz 200 vietām, tādejādi tiktu atbilstoši CPT norādēm pilnveidota ieslodzījuma vietu infrastruktūra (t.sk. tiktu mazināts ieslodzīto skaits kamerās un mazināts ieslodzīto neformālo hierarhiju veicinošas infrastruktūras īpatsvars ieslodzījuma vietās), kā arī mazināta publiskā paziņojuma izteikšanas iespēja par situāciju Latvijā.  
Būtiski ir tas, ka jauno korpusu būvniecību var veikt nepārtraucot apcietinājuma un brīvības atņemšanas soda izpildes nodrošināšanu ieslodzījuma vietās, kā arī šāda pakāpeniska pieeja ļauj elastīgi reaģēt uz mainīgajiem apstākļiem. 

Ņemot vērā visu iepriekš minēto, Tieslietu ministrijas ieskatā indikatīvs rīcības plānojums ieslodzījuma vietu infrastruktūras attīstībai ir šāds:
	
	2026
	2027
	2028
	2029
	2030

	1.posms
	jaunā Liepājas cietuma darbības uzsākšanas 2026.gada pavasarī
	
	
	
	

	2.posms
	3 esošo cietumu slēgšana
	
	
	
	

	3.posms 
	Cēsu AIeN infrastruktūras pārbūve ieslodzīto sieviešu un nepilngadīgo izvietošanai (NFI[footnoteRef:13] finansējums vai valsts finansējums)  [13:  Tieslietu ministrijas prioritāte nākamajā Norvēģijas finansējuma instrumenta periodā.] 

	Atklātā cietuma korpusa būvniecība Olaines cietumā, ja tam būs pieejams NFI finansējums vai tiks atbalstīts valsts finansējums (vienlaikus nojaucot neatbilstošo atklātā cietuma infrastruktūru attiecīgā apjomā)
	

	4.posms
	Jaunu korpusu būvniecība šajā ziņojumā norādītajos cietumos 

	5.posms
	
	
	
	
	Izvērtējums par tālākajiem soļiem ieslodzījuma vietu infrastruktūras attīstībai 



3.un 4.posmā paredzētajai jaunu korpusu būvniecībai šajā ziņojumā norādītajos cietumos papildus indikatīvi nepieciešamais finansējums ir šāds:
	2026
	2027
	2028
	2029
	2030
	2031

	5 milj.
	10 milj.
	7,5 milj.
	7,5 milj.
	10 milj.
	5 milj.

	Jaunas ieslodzīto sieviešu izvietošanai domātas infrastruktūras (150 vietas) būvniecība Cēsu AIeN 
	Atklātā cietuma korpusa (100 vietas) būvniecība Olaines cietumā (secīgi nojaucot neatbilstošo atklātā cietuma infrastruktūru attiecīgā apjomā) 
	Jauna korpusa (300 vietas) būvniecība Jēkabpils cietumā (secīgi nojaucot neatbilstošo cietuma infrastruktūru attiecīgā apjomā) 

	
	Jauna korpusa (200 vietas) būvniecība Valmieras cietumā (vienlaikus nojaucot neatbilstošo atklātā cietuma infrastruktūru attiecīgā apjomā) 
	Jauna korpusa būvniecība Rīgas Centrālcietumā (300) (vienlaikus nojaucot neatbilstošo atklātā cietuma infrastruktūru attiecīgā apjomā) 
	Izvērtējums par tālāko rīcību


2031.gadā plānots izvērtējums, lai pamatojoties uz tā brīža aktuālo situāciju, lemtu par tālāko ieslodzījuma vietu infrastruktūras attīstību. 

[bookmark: _Hlk189486728]Attiecībā uz pašreizējās Cēsu Audzināšanas iestādes nepilngadīgajiem attīstību ir jāpiemin, ka 2024. gada 12. septembrī tika parakstīts nolīgums starp ES un donorvalstīm (Islandi, Lihtenšteinu un Norvēģiju) par jaunajiem EEZ/Norvēģijas grantiem periodā no 2021. līdz 2028. gadam. Savukārt 2025.gada 3.jūnijā Ministru kabinets apstiprināja informatīvo ziņojumu par Finanšu ministrijas pārziņā esošo Eiropas Savienības fondu un ārvalstu finanšu palīdzības aktualitātēm līdz 2025. gada aprīlim (2025.gada 3.jūnija sēdes protokols Nr. 22, 25.§). Valdība apstiprināja Latvijas sākotnējo priekšlikumu mandātam sarunām ar donorvalstīm par Latvijā īstenojamām trīs mērķētām investīciju programmām, tostarp šajā priekšlikumā ir ietverta arī programma “Korekcijas dienesti” (donorvalstu finansējums 15 milj. euro, nacionālais līdzfinansējums 2,7 milj. euro, kopējais finansējums 17,6 milj. euro) un plānots, ka programmas apsaimniekotājs būs Tieslietu ministrija (sadarbībā ar Labklājības ministriju un Veselības ministrija). 
Tā kā jautājums par ieslodzīto sieviešu atšķirīgajām vajadzībām ieslodzījuma laikā kļūst aizvien aktuālāks, tas tiek uzsvērts Eiropas Padomes rekomendācijās[footnoteRef:14] un iekļauts Eiropas institūciju darba formātos un konferencēs. Ieslodzītās sievietes dzīves laikā ir biežāk cietušas no vardarbības, lielai daļai ir atkarību un garīgās veselības problēmas, liela daļa dzīves laikā ir piedzīvojušas fiziskas un emocionālas traumas, kuras nav atrisinātas un ietekmē viņu dzīves kvalitāti. Vienlaikus lielākajai daļai ieslodzīto sieviešu ieslodzījuma laikā ir kritiski svarīgi piedalīties savu bērnu aprūpē un uzturēt attiecības ar ģimeni.  [14:  Rec(2006)2-rev - Recommendation of the Committee of Ministers to member States on the European Prison Rules (Adopted by the Committee of Ministers on 11 January 2006, at the 952nd meeting of the Ministers' Deputies and revised and amended by the Committee of Ministers on 1 July 2020 at the 1380th meeting of the Ministers' Deputies), u.c.] 

Šobrīd 	Iļģuciema cietumā sievietes sodu izcieš slēgtā cietuma režīmā un atrodas apcietinājumā, tajā tiek izvietotas arī nepilngadīgās ieslodzītās. Cietumā atrodas Latvijā vienīgā nodaļa, kur ieslodzītās mātes var uzturēties kopā ar mazgadīgiem[footnoteRef:15] bērniem. Cietuma ēkas ir novecojušas, tās neapmierina visas ieslodzīto sieviešu vajadzības, ēku plānojums liek lielu daļu personāla novirzīt ieslodzīto fiziskai apsardzei un uzraudzībā, tajā trūkst telpu resocializācijas procesa izvēršanai un saiknes ar ģimeni veicināšanai. Tāpat cietumā nav iespējams veidot efektīvu atklātā cietuma nodaļu un uzturēt saikni ar sabiedrību.  [15:  bērniem līdz 4 gadu vecumam.] 

 Viena no programmas “Korekcijas dienesti” aktivitātēm paredz izveidot modernu ieslodzīto sieviešu vajadzībām un starptautiskajām prasībām atbilstoša infrastruktūru, kura veicinās saiknes ar ģimeni uzturēšanu un mazinās ieslodzījuma negatīvos efektus, t.sk. ieslodzītajām, kas cietumā uzturas ar saviem bērniem. Atsevišķās infrastruktūras vienībās varētu tikt integrēta RESCALED pieeja, lai nodrošinātu individuālu pieeju ieslodzītajām un saiknes ar sabiedrību veicināšanu. Tādejādi tiks ietaupīti arī valsts budžeta līdzekļi, jo būvniecību paredzēts veikt par programmā pieejamajiem līdzekļiem. 
Šo ieslodzītajām sievietēm paredzēto infrastruktūru plānots attīstīt esošās Cēsu Audzināšanas iestādes nepilngadīgajiem teritorijā un sekojoši pēc tās izveides – tiks slēgts esošais Iļģuciema cietums. 
Izvērtējot ES fondu ietvaros pieejamos līdzekļus, Tieslietu ministrija secina, ka tajos nav paredzēta iespēja būvēt ieslodzījuma vietu infrastruktūru. 

No visa iepriekš minētā izriet rīcība ar katru cietumu:
	
	Vietu limits
	Ieslodzītie uz  2025.gada 13.janvāri
	Rīcība

	Liepājas cietums 
	180
	167
	Slēgt pēc jaunā Liepājas cietuma darbības uzsākšanas (2026.gads)

	Jelgavas cietums 
	344
	312
	Slēgt pēc jaunā Liepājas cietuma darbības uzsākšanas (2026.gada beigas)

	Daugavgrīvas cietums 
	1186
	1065
	· Grīvas nodaļa tiek slēgta pēc jaunā Liepājas cietuma darbības uzsākšanas (2026.gads).  
· Daugavpils nodaļa tiek slēgta pēc jaunu  korpusu uzbūvēšanas Jēkabpils cietumā.

	Cēsu AIeN 
	80
	29
	Saglabāt un pārveidot par nepilngadīgo un sieviešu cietumu.
Jauna korpusa būvniecība.

	Iļģuciema cietums 
	268
	185
	Slēgt pēc Cēsu AIeN pārveides. 

	Jēkabpils cietums 
	342
	309
	Saglabāt un attīstīt. 
Jaunu korpusu būvniecība 

	Olaines cietums 

	500
	160
	Saglabāt un attīstīt.
Atklātā cietuma korpusu būvniecība Zemgales notiesāto izvietošanai

	Valmieras cietums 
	463
	219 (renovētais korpuss tiks atvērts līdz 1.martam)
	Saglabāt un attīstīt.
2025.gadā nodots ekspluatācijā renovētais korpuss. 
Jaunu korpusu būvniecība Vidzemes reģiona notiesāto izvietošanai, pakāpeniski nojaucot esošās ēkas

	Rīgas Centrālcietums 
	1201
	1043
	Saglabāt un attīstīt
Jaunu korpusu būvniecība, pakāpeniski nojaucot esošās ēkas



Ņemot vērā visu minēto, Ministru kabinetam ir nepieciešams lemt par ziņojumā minētā risinājuma atbalstīšanu un finansējumu ieslodzījuma vietu infrastruktūras attīstības nodrošināšanai, tādejādi nodrošinot:
1) Latvijas starptautisko saistību, kas noteiktas Eiropas konvencijā par spīdzināšanas un necilvēcīgas vai pazemojošas rīcības vai soda novēršanu, pilnīgu izpildi;
2) ieslodzījuma vietu infrastruktūru, kurā līdz minimumam samazināta ieslodzīto neformālās hierarhijas pastāvēšanas iespēja un kura atbilst CPT standartiem;
3) iespēju izvairīties no Eiropas konvencijā par spīdzināšanas un necilvēcīgas vai pazemojošas rīcības vai soda novēršanu 10.panta otrajā daļā noteiktā publiskā paziņojuma paušanas par Latviju.  
Lemjot par finansējuma piešķiršanu, ir jāvērtē iespēja daļu no šeit iecerētās jaunās infrastruktūras būvniecības finansēt arī citu pieejamo finanšu instrumentu ietvaros, piemēram, ņemot vērā, ka Tieslietu ministrija jaunas ieslodzītajām sievietēm piemērotas infrastruktūras būvniecību virza kā prioritāti Norvēģijas finanšu instrumenta apguvei nākamajā periodā. 

Šādā veidā piešķirtais finansējums būs nopietns ieguldījums valsts drošības nodrošināšanai, jo IeVP īsteno nozīmīgu sabiedrības drošības un valsts iekšējās drošības nodrošināšanas uzdevumu, tajā skaitā – pasākumus ieslodzīto bēgšanas vai to mēģinājumu nepieļaušanai, pasākumus no ieslodzījuma vietām neatļautos saziņas veidos organizētu noziedzīgo nodarījumu apjoma ierobežošanai, t.sk. nelojālu iedzīvotāju un citu valstu pilsoņu centienu ierobežošanai, neatļauto vielu un priekšmetu nokļūšanas samazināšanai ieslodzījuma vietās, pasākumus ieslodzīto radikalizācijas mazināšanai, utt. Īpaši būtiski tas ir pašreizējā ģeopolitiskajā situācijā saistībā ar plaša mēroga Krievijas militāro agresiju pret Ukrainu un pieaugošiem ģeopolitiskiem riskiem. 

Tāpat, ņemot vērā publiskās un privātās partnerības attīstību un veiksmīgos piemērus Latvijā, ir atkārtoti jāizvērtē jautājums par ieslodzījuma vietu infrastruktūras attīstībai nepaciešamās būvniecības īstenošanu šādā formā. Jautājums par publisko un privāto partnerības izmantošanas iespējām tika pētīts un secinājumi aprakstīti Ieslodzījuma vietu infrastruktūras attīstības koncepcijā (apstiprināta ar Ministru kabineta 2013.gada 12.februāra rīkojumu Nr.50 “Par Ieslodzījuma vietu infrastruktūras attīstības koncepciju”). Tomēr šie secinājumi balstījās uz tradicionālo modeli, kur jauna cietuma būvniecība un apsaimniekošana tiek skatīta kopā, jo tas atbilst praksei. 

Ņemot vērā, ka kopš iepriekšējā lēmuma pieņemšanas ir pagājis ilgs laiks un Latvijā ir īstenoti pirmie publiskās un privātā partnerības projekti, attiecīgais jautājums ir jāpārskata. Tāpat arī jaunais Liepājas cietums būs pirmais cietums Latvijā, kura apsaimniekošanu nenodrošinās Ieslodzījuma vietu pārvalde un tas paver jaunas iespējas arī publiskās un privātās partnerības izmantošanas iespējai. Tāpēc Ministru kabineta sēdes protokollēmumā iekļauts attiecīgs uzdevums Tieslietu ministrijai izvērtēt publiskās un privātā partnerības izmantošanas iespējas šajā informatīvajā ziņojumā paredzētās ieslodzījuma vietu sistēmas attīstības nodrošināšanai un tieslietu ministram līdz 2026.gada 1.jūlijam iesniegt informatīvo ziņojumu izskatīšanai Ministru kabineta sēdē.

